eelnõu
NARVA LINNAVOLIKOGU

MÄÄRUS

Narva munitsipaalkoolide hoolekogude moodustamise ja töökord
Vastavalt põhikooli- ja gümnaasiumiseaduse § 73 lõikele 1
1. peatükk

ÜLDSÄTTED
§ 1. Määruse reguleerimisala

(1) Käesolev kord sätestab Narva linna munitsipaalkoolide hoolekogude moodustamise ja töökorra.
(2) Käesolevas määruses ettenähtud haldusmenetlusele kohaldatakse haldusmenetluse seaduse sätteid.
§ 2. Hoolekogu mõiste

Hoolekogu on alaliselt tegutsev organ, kelle ülesanne on kooli õpilaste, pedagoogide, kooli pidaja, õpilaste vanemate, vilistlaste ja kooli toetavate organisatsioonide ühistegevus õppe ja kasvatuse suunamisel, planeerimisel ja jälgimisel ning õppeks ja kasvatuseks paremate tingimuste loomine.
2. peatükk

hoolekogu moodustamine
§ 3. Hoolekogu moodustamine 

(1) Hoolekogu moodustamise algatamise õigus on direktoril ja kooli kõrgemalseisval ametiasutusel.

(2) Koolidirektor algatab kooli hoolekogu moodustamist kõrgemalseisvale ametiasutusele vastava taotluse esitamisega, millele on lisatud esindaja(te) nimekiri, kes on käesoleva korra kohaselt valitud hoolekogu koosseisu.
(3) Kõrgemalseisev ametiasutus algatab kooli hoolekogu moodustamist kooli pidaja esindaja valimisel.
(4) Hoolekogu moodustab Narva Linnavalitsus korraldusega.
3. peatükk

liikmete valimine
§ 4. Kooli pidaja esindaja valimine
Kooli pidaja esindaja hoolekogusse seatakse üles Narva Linnavolikogu otsusega.
§ 5. Õppenõukogu esindaja(te) valimine

(1) Õpetajate esindajate valimine toimub õppenõukogu koosolekul, mille kutsub kokku koolidirektor.

(2) Õpetajate esindajate valimise koosolek protokollitakse ning tehakse vastavasisuline otsus.

(3) Kandidaadid hoolekogusse seatakse üles õppenõukogu liikmete poolt. Kandidaadid peavad esitama enda nõusoleku kandideerimiseks. Nõusolek kandideerimiseks kantakse protokolli. Kandidaatide valimine toimub avaliku hääletamise teel, kui lihthäälteenamusega ei otsustata viia hääletamine läbi salajase hääletamise teel.

(4) Valitav isik osutub valituks esindajaks gümnaasiumi või põhikooli hoolekogusse, kui tema poolt hääletab üle poole õppenõukogu koosolekust osavõtnud õppenõukogu liikmetest. Poolt- ja vastuhäälte võrdse arvu korral on otsustavaks õppenõukogu esimehe, tema äraolekul aseesimehe hääl.

(5) Kui kandidaate ühele kohale on enam kui üks, siis loetakse esindajaks enim hääli saanud kandidaat.

§ 6. Vanemate, vilistlaste ja kooli toetavate organisatsioonide esindajate valimine.
(1) Vanemate, vilistlaste ja kooli toetavate organisatsioonide esindajate valimine toimub  vanemate üldkoosolekul, mille kutsub kokku direktor.

(2) Direktor teatab vanemate koosoleku kohta hiljemalt 10 päeva enne koosoleku toimumist avaliku teabe seaduse alusel kooli tegevuse kajastamiseks peetaval veebilehel.  

(3) Esindajate valimise kohta koostatakse protokoll ja vormistatakse otsus. 

(4) Kandidaadid hoolekogusse seatakse üles vanemate koosolekul. Kandidaate võivad üles seada vanemad, vilistlased, kooli toetavad organisatsioonid ning koolidirektor. Kandidaadid peavad esitama enda nõusoleku kandideerimiseks. Nõusolek kandideerimiseks kantakse protokolli. Kandidaatidele antakse võimalus ennast tutvustada.

(5) Kandidaatide valimine toimub avaliku hääletamise teel, kui lihthäälteenamusega ei otsustata viia hääletamine läbi salajase hääletamise teel.

(6) Valitav isik osutub valituks esindajaks gümnaasiumi või põhikooli hoolekogusse, kui tema poolt hääletab üle poole koosolekust osavõtnud isikutest. Kui kandidaate ühele kohale on enam kui üks, siis loetakse esindajaks enim hääli saanud kandidaat.

§ 7. Õpilaste esindaja valimine

(1) Õpilaste esindaja valimine toimub õpilasesinduse koosolekul.
(2) Õpilaste esindaja valimise koosolek protokollitakse ning tehakse vastavasisuline otsus.
(3) Kandidaadid kooli hoolekogusse seatakse üles õpilasesinduse liikmete poolt. Kandidaadid peavad esitama enda nõusoleku kandideerimiseks. Nõusolek kandideerimiseks kantakse protokolli.
(4) Kandidaatide valimine toimub avaliku hääletamise teel, kui lihthäälteenamusega ei otsustata viia hääletamine läbi salajase hääletamise teel.
(5) Valitav isik osutub valituks esindajaks gümnaasiumi hoolekogusse, kui tema poolt hääletab vähemalt pool õpilasesinduse liikmetest. Kui kandidaate ühele kohale on enam kui üks, siis loetakse esindajaks enim hääli saanud kandidaat.
4. peatükk

hoolekogu töökord
§ 8. Hoolekogu tegevuse planeerimine

Hoolekogu koostab igaks õppeaastaks tööplaani, mis sisaldab vähemalt tegevuse eesmärke, tegevuse sisu (temaatikat) ja ülesannete täitmise tähtaegu.

§ 9. Koosolekute läbiviimine

(1) Hoolekogu korralised koosolekud toimuvad õppeaasta kestel vähemalt üks kord nelja kuu jooksul. Hoolekogu korralise koosoleku kutsub kokku hoolekogu esimees, tema äraolekul aseesimees.

(2) Hoolekogu erakorralise koosoleku kutsub kokku hoolekogu esimees vähemalt kolme hoolekogu liikme, kooli direktori (juhataja) või valla- või linnavalitsuse ettepanekul.

(3) Koosolekuid juhatab hoolekogu esimees, tema äraolekul aseesimees.

(4) Koosolekul arutamisele tulevate küsimuste ettevalmistamist ning asjakohaste materjalide eelnevat tutvustamist hoolekogu liikmetele korraldab hoolekogu esimees, tema äraolekul aseesimees.

(5) Koosoleku toimumise aeg ja päevakord teatatakse hoolekogu liikmetele kirjalikult vähemalt üks nädal enne koosoleku toimumist.

(6) Igal hoolekogu liikmel on õigus avaldada koosolekul oma arvamust, esineda arutatavates küsimustes selgitustega ning teha otsuse suhtes ettepanekuid.

(7) Arutatavate küsimuste analüüsimiseks ja eksperthinnangute andmiseks võib hoolekogu oma töösse kaasata vastava ala spetsialiste, moodustada komisjone või töörühmi.

(8) Hoolekogu koosolekutest võtab osa kooli direktor.

(9) Hoolekogu koosolekutest võivad osa võtta õpilasesinduse esindajad, kooli õppe- ja kasvatustegevuse üle riiklikku järelevalvet teostavad ametiisikud, valla- või linnavalitsuse haridusküsimustega tegelevad ametiisikud ning teised isikud hoolekogu esimehe, tema äraolekul aseesimehe loal.

(10) Hoolekogu on otsustusvõimeline, kui koosolekul on esindatud vähemalt kaks kolmandikku hoolekogu liikmetest, sealhulgas hoolekogu esimees või aseesimees.

(11) Hoolekogu koosolekud protokollitakse. Protokolli kantakse:
1) koosoleku toimumise aeg ja koht;
2) koosoleku algus- ja lõpuaeg;
3) koosoleku juhataja ees- ja perekonnanimi;
4) koosolekust osavõtnud ning koosolekult puudunud hoolekogu liikmete ees- ja perekonnanimed;
5) koosolekule kutsutud isikute ees- ja perekonnanimed ning nende ametinimetused;
6) kinnitatud päevakord;
7) koosolekul sõnavõtnud isikute nimed ja sõnavõtu lühike sisu;
8) vastuvõetud otsused;
9) protokollija ees- ja perekonnanimi;
10) hoolekogu esimehe, tema äraolekul esimehe asetäitja ja protokollija allkirjad.

(12) Hoolekogu protokolle koos muude hoolekogu töösse puutuvate materjalidega säilitatakse koolis ühtsetel alustel muude kooli dokumentidega.
§ 10. Hoolekogu otsused ja nende täitmine 
(1) Hoolekogu otsused võetakse vastu üldjuhul avalikul hääletamisel, hoolekogu otsusel võib hääletamine olla salajane. Hoolekogu otsused võetakse vastu lihthäälteenamusega. Poolt- ja vastuhäälte võrdse arvu korral on otsustavaks hoolekogu esimehe, tema äraolekul aseesimehe hääl.

(2) Hoolekogu otsuste täitmist korraldab kooli direktor.

(3) Hoolekogu poolt vastu võetud otsused on avalikud ning asjast huvitatud isikul on õigus nendega koolis tutvuda. 

§ 11. Otsusega mittenõustumine 
(1) Hoolekogu otsusega mittenõustumisel on huvitatud isikul õigus pöörduda avaldusega kooli tegevuse üle teenistuslikku järelevalvet teostava ametiasutuse poole viie tööpäeva jooksul arvates otsuse vastuvõtmisest.

(2) Kooli tegevuse üle teenistuslikku järelevalvet teostav ametiasutus on kohustatud vastama lõikes 1 nimetatud avaldusele kümne tööpäeva jooksul arvates selle saamisest.
§ 12. Aruandlus 
Hoolekogu õppeaasta jooksul tehtud töö aruande esitab hoolekogu esimees üks kord õppeaastas kooli lastevanemate üldkoosolekule ja kooli kõrgemalseisvale ametiasutusele heakskiitmiseks. Aruanne kajastab õppeaasta jooksul tehtud tööd ja plaane uueks õppeaastaks. 

5. peatükk

lõppsätted
§ 13. Määruse kehtetuks tunnistamine

Narva Linnavolikogu 26.09.2007 määrus nr 35 „Narva munitsipaalkoolide ja gümnaasiumide hoolekogu liikmete valimise kord“ tunnistatakse kehtetuks.

§ 14. Määruse jõustumine
Määrus jõustub seadusega sätestatud korras.

Mihhail Stalnuhhin
Volikogu esimees

Narva Linnavalitsus

Peetri 5 

Õ I E N D

Vastavalt põhikooli- ja gümnaasiumiseaduse § 73 lõikele 1 ja seoses Narva munitsipaalkoolide hoolekogu moodustamise ja töökorra kinnitamise vajadusega Narva Linnavalitsuse Kultuuriosakond valmistas ette vastava määruse eelnõu ja esitab antud eelnõu Narva Linnavalitsuse istungile arutamiseks ja esitamiseks Narva Linnavolikogusse. Vastavalt põhikooli- ja gümnaasiumiseaduse §-le 97 tuleb kooli hoolekogu moodustamise kord ja töökord kehtestada ning viia põhikooli- ja gümnaasiumiseaduse §-ga 73 kooskõlla koolide hoolekogude koosseisud hiljemalt 2010. aasta 31. detsembriks. 
Narva munitsipaalkoolide hoolekogu moodustamine ja töökord sätestab hoolekogude koosseisude moodustamise, liikmete (kooli pidaja esindaja, õppenõukogu esindaja, vanemate, vilistlaste, kooli toetavate organisatsioonide esindaja(te), õpilaste esindaja) valimised hoolekogusse, hoolekogu tegevuse kavandamise hoolekogu ja aruandluse pidamise, koosolekute läbiviimise, otsuste vastuvõtmise, täitmise ning tegevusi otsusega mittenõustumise korral. 
Määruse kehtestamisega luuakse võimalused muutunud seadusandlusest tulenevate nõuete täitmiseks. Määruse rakendamine ei nõua kulutusi, puuduvad ka eeldatavad tulud.
Vastavalt kehtivale seadusandlusele kinnitab nimetatud korra kooli pidaja, munitsipaalse haridusasutuse korral on see kohalik omavalitsus, seadusega kohaliku omavalitsusele antud küsimusi otsustab kohaliku omavalitsuse volikogu.

